બ્રિટિશ સલ્તનત વખતે પણ ભારતમાં અગણિત નાનાં-મોટાં હિન્દુ રાજ્યો પોતાની સદ્બુદ્ધિ મુજબ રાજવહીવટ કરીને પ્રજાને સાચવતા. પણ બ્રિટિશ હિસ્ટોરિયન્સ આ રજવાડાંઓ વિશે લખે ત્યારે રાજાઓ ડિબોચ (લંપટ) હતા અને નોચ ગર્લ્સ (તવાયફો)ના ગળામાં હાથ ભેરવીને મનોરંજન તથા મનોરંજન કરવામાં રચ્યાપચ્યા રહેતા તથા ગરીબ પ્રજાનું શોષણ કરતા એવો જ ઈતિહાસ લખે અને એ સ્વાભાવિક પણ છે. બ્રિટિશ સરકારની મહેરબાનીથી જે ઈતિહાસકારોએ આ કામ કરવાનું હોય તેને મહેનતાણું એટલા માટે જ તો આપવામાં આવ્યું હોય કે તેઓ ભારતની સ્થાનિક શાસનવ્યવસ્થાનું નીચાજોણું દેખાડે. ડિબોચરી બને નોચ ગર્લ્સ સાથેની મહોબ્બતબાજી બ્રિટનની રાજાશાહી દરમ્યાન પણ એના પ્રત્યેક પરગણામાં થતી, ગરીબ પ્રજાનું શોષણ પણ થતું અને એની સામે ઈંગ્લેન્ડના અનેક રાજાઓ-ઉમરાવો-વગેરેએ પ્રજા માટે અદ્ભુત કાર્યો કર્યાં. બ્રિટિશ ઈતિહાસકારો એમની સ્કૂલ-કોલેજો માટે આ અદ્ભુત કાર્યોની ગાથાવાળો ઈતિહાસ આલેખતાં પાઠયપુસ્તકો જ લખશે.